Covid-19-samevatting: Meer duidelikheid oor 10 000 veldwerkers(Foto: Timothy Bernard/ANA) Dr. Zweli Mkhize, minister van gesondheid, het Dinsdag meer duidelikheid gegee oor die ontplooiing van 10 000 veldwerkers wat mense vir die nuwe koronavirus gaan help toets. Veldwerkers Groot kommer heers sedert pres. Cyril Ramaphosa se aankondiging dat misdadigers hulle as Covid-19-veldwerkers kan voordoen en mense beroof. Daar was reeds slenters waartydens booswigte hulself as mediese personeel voorgedoen het om toegang tot eiendom te bekom en mense te probeer beroof of ander leed aan te doen. Mkhize sê in dié stadium gaan veldwerkers net siftings en nié toetse vir die virus doen nie. Enigiemand wat vermoedelik Covid-19 onder lede het sal na ŉ kliniek of hospitaal verwys word. Volgens Mkhize is 5 400 veldwerkers reeds gemobiliseer en ŉ toetslopie is in Gauteng gedoen. Daar is tydens dié toetsfase beoog om tien huishoudings per uur te besoek en die minster sal die uitkoms van die toetsprojek vandag bestudeer om die doeltreffendheid daarvan te bepaal en toekomstige ontplooiings uit te stippel. (Foto: Unsplash) Diepsloot en Khayelitsha word volgende besoek en teen Vrydag hoop die departement om ander dig bevolkte gebiede wat kommer wek te besoek. Die eerste mobiele toetseenhede word intussen Donderdag in die Vrystaat bekend gestel. Die minister het ook die versekering gegee dat alle veld- of gesondheidswerkers wat met Covid-19-positiewe pasiënte in kontak kom, die nodige persoonlike beskermingstoerusting sal hê. Daar is in dié stadium ŉ wêreldwye tekort aan sulke toerusting. “Ons wil ons gewaardeerde gesondheidsorgwerkers gerusstel dat hul veiligheid ŉ top-prioriteit is omdat ons nie kan bekostig om een van hulle weens Covid-19 of enige ander siekte te verloor nie,” het Mkhize gesê. Kurwe plat af Teen Dinsdagaand het Suid-Afrika ŉ bevestigde 1 353 Covid-19-gevalle gehad. Dit is ŉ styging van 46 van die vorige syfers wat bekend gemaak is. Vyf sterftes weens die virus is aangemeld. Mkhize sê die departement is “versigtig optimisties” dat as daar na die dag se syfers gekyk word, die getal besmettings nie so vinnig toeneem as wat aanvanklik voorspel is nie. “Ons moet egter in ag neem dat ons nou die winter binnegaan en dít kan die dinamika beduidend verander.” Mkhize sê ook as daar na ander lande se stappe gekyk word, kan Suid-Afrika die kurwe van besmetting laat afplat as al die regulasies wat die regering daaroor afgekondig word, nagekom word. Hy het weer ŉ beroep op Suid-Afrikaners gedoen om tuis te bly. (Foto: Denis Balibouse/Keystone via AP) Passasierskepe Intussen het die departement ŉ dringende beroep gedoen op passasiers wat onlangs op die MSC Orchestra gevaar het om die departement van gesondheid in onderskeidelik die Vrystaat en KwaZulu-Natal dringend te kontak. Mkhize sê daar was twee bevestigde Covid-19-gevalle aan boord van dié skip. Die eerste vaart het die Durbanse hawe op 28 Februarie op ŉ reis na die Portugese eilande verlaat en op 2 Maart teruggekeer. ŉ Tweede vaart op dieselfde skip het op 13 Maart vertrek en op 16 Maart teruggekeer. Die passasiers wat positief vir die virus getoon het, is afkomstig van KwaZulu-Natal en die Vrystaat. Mkhize sê wat betref die Queen Mary 2 het al 26 mense aan boord negatief vir Covid-19 getoets. Die skip het op 16 Maart uit Fremantle in Australië vertrek, maar is toegang tot die Durbanse hawe geweier nadat verskeie passasiers glo verkouesimptome getoon het. Die skip is Dinsdag toegelaat om die hawe binne te vaar en die Suid-Afrikaanse bemanning kon afklim. Die skip is ook toegelaat om nuwe voorraad in te neem, maar geen buitelandse burger is toegelaat om af te klim nie. Die skip sal nou sy reis voortsit. “Die ses Suid-Afrikaanse bemanningslede is na ŉ kwarantynfasiliteit in Durban geneem,” sê Mkhize. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.